text: Politiet har kun sparsomme oplysninger om ligfund
  18 september 2010 kl. 14.37
  En mand og en kvinde blev lørdag eftermiddag fundet døde i en villa i Møgeltønder nær Tønder.
  - Vi ved ikke om det er naturlige dødsfald, selvmord eller en forbrydelse, siger vagtchef Michael Skaarup fra Syd- og Sønderjyllands Politi til TV SYD.
  De to døde er ikke registreret som samlevende på stedet. Ifølge oplysninger til TV SYD er der tale om en mor og hendes voksne søn.
  Politiet blev blandet ind i sagen først på eftermiddagen, da en person fandt de to døde og derefter slog alarm. Politiet er nu i gang med nærmere undersøgelser i huset.
  